โรงแรมเซ็นทรัลฯเสริมจุดแข็งเพียบเร่งคืนหนี้ลดดอกเบี้ยหยุดลงทุนใหญ่
CENTEL ป้องกันความเสี่ยง หั่นหนี้เหลือ 4,500 ล้าน ลดดอกเบี้ยจ่ายปีละ 45 ล้าน 3 ปีไม่มีลงทุนใหญ่ ตั้งเป้าปีหน้ารายได้โต 24%
2 ธ.ค. 2554

CENTEL ป้องกันความเสี่ยง หั่นหนี้เหลือ 4,500 ล้าน ลดดอกเบี้ยจ่ายปีละ 45 ล้าน 3 ปีไม่มีลงทุนใหญ่ ตั้งเป้าปีหน้ารายได้โต 24%
นายรณชิต มหัทธนะพฤทธิ์ รองประธานอาวุโสฝ่ายการเงินบัญชีและบริหาร บริษัท โรงแรมเซ็นทรัลพลาซา (CENTEL) เปิดเผยว่า บริษัทตั้งเป้าลดภาระหนี้สินที่มีอยู่ 9,800 ล้านบาท ให้เหลือประมาณ 4,500 ล้านบาท หรือลดอัตราหนี้สินต่อทุนจากระดับ 1.6 เท่า เหลือ 0.9 เท่า ภายในปี 2557 เพื่อลดต้นทุนทางการเงินลง โดยการนำกระแสเงินสดบางส่วนที่ทำได้ประมาณปีละ 3,000 ล้านบาท มาชำระหนี้เดิม 
นอกจากนี้ ยังพยายามลดต้นทุนดอกเบี้ยด้วยการเปลี่ยนมาใช้เงินกู้ดอกเบี้ยลอยตัวแทนดอกเบี้ยคงที่มากขึ้น เนื่องจากอัตราดอกเบี้ยมีแนวโน้มลดลง 
“ตอนนี้เรามีต้นทุนดอกเบี้ยเฉลี่ยประมาณ 3.45% คาดว่าปีหน้าจะลดลงได้ 0.45-0.5% ซึ่งน่าจะทำให้ประหยัดดอกเบี้ยไปได้ประมาณ 45 ล้านบาทต่อปี เพราะดอกเบี้ยที่ลดลงทุก 1% จะประหยัดได้ประมาณ 90 ล้านบาท และหากจำนวนเงินกู้ลดลงก็จะยิ่งประหยัดได้มากขึ้นด้วย ประกอบกับในช่วง 23 ปีจากนี้บริษัทไม่มีโครงการลงทุนขนาดใหญ่ จึงปรับลดเงินลงทุนเหลือเพียง 1,200-1,300 ล้านบาทต่อปี ทำให้ไม่จำเป็นต้องกู้เงินเพิ่ม” นายรณชิต กล่าว
บริษัทตั้งรายได้ปี 2555 ที่ 1.37 หมื่นล้านบาท โตขึ้นจากปีนี้ 24.5% แบ่งเป็น รายได้จากธุรกิจโรงแรม 5,500 ล้านบาท ธุรกิจอาหาร 8,200 ล้านบาท ขณะที่ในปีนี้คาดว่ารายได้จะเป็นไปตามเป้าหมายที่ 1.1 หมื่นล้านบาท แม้ในช่วงไตรมาส 4 รายได้จากธุรกิจโรงแรมจะลดลงเล็กน้อยก็ตาม 
นายรณชิต กล่าวว่า แนวโน้มธุรกิจโรงแรมในปีหน้าคาดว่าจะฟื้นตัวตามอุตสาหกรรมท่องเที่ยว ซึ่งจะผลักดันอัตราเข้าพักของโรงแรมในเครือเพิ่มขึ้นเป็น 69-70% ขณะที่บริษัทมีแผนขยายโรงแรมภายใต้การบริหารเพิ่มอีก 13 แห่ง จากปีนี้อยู่ที่ 31 แห่ง และคาดว่าจะเพิ่มเป็น 89 แห่ง ใน 5 ปีข้างหน้า 
ด้านธุรกิจอาหารปีหน้าน่าจะขยายตัวขึ้นเช่นกัน ซึ่งบริษัทมีแผนซื้อแบรนด์ใหม่อย่างน้อยปีละ 1 แบรนด์ และคาดว่าภายในระยะเวลา 5 ปีข้างหน้าจะมีร้านอาหารเพิ่มเป็น 856 สาขา จากสิ้นปีนี้อยู่ที่ 607 สาขา